અમદાવાદ: કોર્પોરેશનમાં છેલ્લા દાયકાથી વધુ સમયથી સત્તાના સૂત્રો સંભાળનાર ભાજપની હાલમાં આશ્ચર્યજનક રીતે વહીવટી તંત્ર ઉપર ધાક રહી નથી. વર્તમાન ભાજપની ટીમ અધિકારીઓ પાસેથી પરિણામલક્ષી આઉટપુટ મેળવી શકતા નથી. ચૂંટાયેેલી પાંખ અને વહીવટી તંત્ર વચ્ચે ખાઇ વધતી જાય છે. કોર્પોરેશનના અનામત પ્લોટની માહિતી દર્શાવતાં બોર્ડ મૂકવા માટે શાસકોને સ્વપક્ષના કોર્પોરેટર પાસે દરખાસ્ત કરાવવાની ફરજ પડતાં આ બાબતે ફરીથી જોરશોરથી ચર્ચા ઊઠવા પામી છે. મ્યુનિ. કોર્પોરેશનના નઘરોળ તંત્રને કારણે છાશવારે એક અથવા બીજા પ્રકારનાં કૌભાંડ પ્રકાશમાં આવે છે. તાજેતરમાં ઇસનપુરમાં તંત્રની માલિકીની જગ્યા પર ગેરકાયદે શેડ બાંધીને લેભાગુ તત્ત્વોએ એક સરકારી બેન્કમાંથી લાખો રૂપિયાની લોન પણ મેળવી હતી. આ કૌભાંડનો પર્દાફાશ ખુદ સ્ટેન્ડિંગ કમિટીના ચેરમેન પ્રવીણ પટેલે કર્યો હતો.